b"\n_START_ARTICLE_\nJohn Gregg (CSA)\n_START_SECTION_\nTidlige \xc3\xa5r og karriere\n_START_PARAGRAPH_\nGregg blev f\xc3\xb8dt i Lawrenceville, Alabama, som s\xc3\xb8n af Nathan Gregg og Sarah Pearsall Camp. Han tog eksamen fra LaGrange College i Georgia i 1847, hvor han efterf\xc3\xb8lgende var ansat som professor i matematik. Han studerede senere jua i Tuscumbia, Alabama._NEWLINE_Gregg flyttede til Freestone County i Texas i 1852 og bosatte sig i byen Fairfield. Han blev valgt til distriktsdommer og fungerede i den stilling fra 1855 til 1860. I 1858 giftede Gregg sig med Mary Francis Garth fra Alabama, datter af Jesse Winston Garth, en unionstilh\xc3\xa6nger, som var villig til at opgive sine hundreder af slaver, hvis det kunne redde Unionen._NEWLINE_Gregg var en af grundl\xc3\xa6ggerne af Freestone County Pioneer, den f\xc3\xb8rste avis i Freestone County. Han brugte sin avis og politiske indflydelse til at opfordre til et udtr\xc3\xa6delseskonvent indkalde efter valget af Abraham Lincoln til pr\xc3\xa6sident for De Forenede Stater i 1860._NEWLINE_Gregg var delegeret ved Texas' udtr\xc3\xa6delseskonvent i Austin i januar 1861. Delegationen udsendte forordningen om udtr\xc3\xa6den den 1. februar 1861. Gregg var det ene af seks medlemmer fra konventet, som blev valgt til at repr\xc3\xa6sentere Texas i den provisoriske konf\xc3\xb8dererede kongres i Montgomery og senere i Richmond.\n_START_SECTION_\nIndsats i borgerkrigen\n_START_PARAGRAPH_\nGregg sad i den provisoriske konf\xc3\xb8dererede kongres fra den 15. februar 1961 indtil han trak sig tilbage i august 1861 for at tr\xc3\xa6de ind i den konf\xc3\xb8dererede h\xc3\xa6r. Han vendte tilbage til Texas og dannede det 7. Texas infanteriregiment og blev dets oberst i september. Gregg og 7. Texas kom f\xc3\xb8rste gang i kamp i Slaget ved Fort Donelson fra 12. \xe2\x80\x93 16. februar 1862, hvor de blev taget til fange sammen med det meste af garnisonen. Han blev sendt til Fort Warren i Boston til internering._NEWLINE_Gregg blev udvekslet den 15. august 1862 og blev forfremmet til brigadegeneral den 29. august. Han blev sendt til Mississippi for at g\xc3\xb8re tjeneste i det vestlige operationsomr\xc3\xa5de, og blev tildelt 10. brigade i 1. division i Army of Mississippi, fra 24. oktober 1862 til marts 1863. Greggs 10. brigade blev derefter overf\xc3\xb8rt til milit\xc3\xa6rdistriktet Mississippi og \xc3\xb8stlige Louisiana fra marts til maj 1863._NEWLINE_Hans styrke, som nu hed Greggs Brigade var tilknyttet William H. T. Walkers Division den 10. maj 1863. Greggs f\xc3\xb8rste store indsats i Mississippi kom i slaget ved Raymond, den 12. maj 1863, hvor hans 3.000 mand store brigade k\xc3\xa6mpede et h\xc3\xa5rdt 6-timer langt slag mod 17. Korps, der var 10.000 mand stort, under ledelse af generalmajor James B. McPherson. Gregg m\xc3\xa5tte tr\xc3\xa6kke sig tilbage til Jackson, Mississippi efter slaget hvor han blev involveret i slaget ved Jackson den 14. maj 1863._NEWLINE_Greggs Brigade udgjorde i kort tid en del af reservekorpset i Army of Tennessee i september 1863. Under slaget ved Chickamauga var han tildelt Bushrod Johnsons division i tredje korps af Army of Tennessee den 19. september. Gregg blev alvorligt s\xc3\xa5ret den 20. september, da han blev ramt i nakken. Efter at v\xc3\xa6re kommet sig af sine kv\xc3\xa6stelser fik han kommandoen over den ber\xc3\xb8mte Hood's Texas Brigade i Robert E. Lees Army of Northern Virginia._NEWLINE_Gregg og hans brigade var indsat i det \xc3\xb8stlige operationsomr\xc3\xa5de i for\xc3\xa5ret 1864 og kom i kamp i slaget ved the Wilderness, slaget ved Spotsylvania Court House, Slaget ved Cold Harbor og belejringen af Petersburg._NEWLINE_Under kampene i the Wilderness blev Gregg s\xc3\xa5ret den 3. maj 1864, og fortsatte med Lee's h\xc3\xa6r til Petersburg indtil 1864.\n_START_SECTION_\nD\xc3\xb8d\n_START_PARAGRAPH_\nGregg blev igen ramt i nakken og blev dr\xc3\xa6bt ved Charles City Road, n\xc3\xa6r Richmond, Virginia. Han blev skudt mens han anf\xc3\xb8rte et modangreb. Gregg blev begravet p\xc3\xa5 Odd Fellows Cemetery i Aberdeen, Mississippi. Hans enke Mary Garth Gregg, havde krydset frontlinjen for at hente hans lig.\n_START_SECTION_\nEfterm\xc3\xa6le\n_START_PARAGRAPH_\nGregg County, Texas blev opkaldt efter John Gregg da det blev etableret i 1873."